“ Talsamband um GSM síma mun nást langt á haf út umhverfis landið og víðast hvar á hálendinu með tilkomu nýs langdrægs GSM farsímakerfis Vodafone . Alls verða settir upp um 40 langdrægir GSM sendar á næstu mánuðum og er undirbúningur verkefnisins á lokastigi , ” segir í tilkynningu frá Vodafone . Búið er að velja staðsetningar fyrir flesta sendana um allt land og ráðgert er að uppbyggingu kerfisins ljúki á fyrstu mánuðum næsta árs . „ Langdræga kerfið er hrein viðbót við núverandi GSM kerfi og raunar bylting í öryggismálum fyrir marga sjófarendur og ferðalanga á hálendinu . Fólk getur einfaldlega notað GSM símann sinn miklu víðar en hingað til og þarf ekki að skipta um símtæki þegar farið er út á sjó eða upp á hálendi , ” segir Árni Pétur Jónsson forstjóri Vodafone . Enginn aukakostnaður fellur á símnotandann við notkun á hinu nýja langdræga kerfi , því sama gjaldskrá mun gilda fyrir símtöl í langdræga GSM kerfinu og því hefðbundna . Að sögn Árna Péturs hafa tilraunir með þennan langdræga búnað gengið vel á sjó og landi . GSM samband hefur náðst allt að 100 kílómetra á haf út og nýtist því vel minni fiskibátum , skemmtibátum og kajakræðurum svo dæmi séu nefnd . Langdrægt farsímakerfi Vodafone gjörbyltir einnig fjarskiptum á hálendi Íslands því það mun nást á helstu fjallvegum landsins .